*****

ΚΑΝΟΝΙΣΜΟΣ (ΕΟΚ) αριθ. 2869/88 ΤΗΣ ΕΠΙΤΡΟΠΗΣ

της 16ης Σεπτεμβρίου 1988

για τροποποίηση του κανονισμού (ΕΟΚ) αριθ. 1432/88 για τις λεπτομέρειες εφαρμογής της εισφοράς συνυπευθυνότητας στον τομέα των σιτηρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 2221/88 (2), και ιδίως το άρθρο 4 παράγραφος 5 και το άρθρο 4β παράγραφος 5,

Εκτιμώντας:

ότι στο πλαίσιο των λεπτομερειών εφαρμογής της εισφοράς συνυπευθυνότητας στον τομέα των σιτηρών που προβλέπονται από τον κανονισμό (ΕΟΚ) αριθ. 2040/86 της Επιτροπής (3), τα σιτηρά που προορίζονται για σπορά απαλλάσσονται από την εν λόγω εισφορά, εκτός από τα εξαγόμενα σιτηρά που προορίζονται για σπορά· ότι η απαλλαγή αυτή προβλέπεται ρητά από τον κανονισμό (ΕΟΚ) αριθ. 1432/88 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 2324/88 (5), ο οποίος αντικαθιστά τον κανονισμό (ΕΟΚ) αριθ. 2040/86 από την περίοδο 1988/89· ότι, ως εκ τούτου, τα σιτηρά που προορίζονται για σπορά και βρίσκονται στην κατοχή των συναλλασσομένων σε αποθέματα στο τέλος της περιόδου 1987/88 πρέπει να απαλλάσσονται, εφόσον πρόκειται για σιτηρά που προορίζονται για σπορά και είναι έτοιμα για χρήση και για τα οποία η εισφορά συνυπευθυνότητας δεν είχε επιπτώσεις στον παραγωγό·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 7 παράγραφος 1 του κανονισμού (ΕΟΚ) αριθ. 1432/88, το πρώτο εδάφιο αντικαθίσταται από το ακόλουθο κείμενο:

«Τα αποθέματα σιτηρών που κατέχουν οι συναλλασσόμενοι εκτός από τους παραγωγούς, με εξαίρεση αυτά που κατέχουν οι συναλλασσόμενοι στην Ιταλία και τη Γαλλία, και τα οποία τους ανήκουν την ημέρα της εφαρμογής του παρόντος κανονισμού, θεωρούνται ότι έχουν τεθεί στην αγορά κατά την έννοια του άρθρου 1 παράγραφος 2. Ωστόσο, τα πιστοποιημένα αποθέματα σιτηρών προς σπορά δεν θεωρούνται ότι έχουν τεθεί στην αγορά, εφόσον πρόκειται για αποθέματα σιτηρών προοριζομένων για σπορά και έτοιμων για χρήση ως έχουν και για τα οποία η εισφορά συνυπευθυνότητας δεν είχε επιπτώσεις στον παραγωγό. Οι κάτοχοι αποθεμάτων σιτηρών πρέπει να καταβάλουν την εισφορά συνυπευθυνότητας που ισχύει την προηγούμενη ημέρα από την ημέρα της έναρξης ισχύος του παρόντος κανονισμού και το αργότερο στο τέλος του Ιουλίου 1988.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται:

- από την 1η Ιουνίου 1988 στην Ιταλία, την Ελλάδα και την Ισπανία για όλα τα σιτηρά εκτός από τον αραβόσιτο και το σόργο,

- από το δεύτερο στάδιο στην Πορτογαλία,

- από την 1η Ιουλίου 1988 στα άλλα κράτη μέλη καθώς και στα κράτη μέλη που αναφέρονται στην πρώτη περίπτωση για τον αραβόσιτο και το σόργο.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Σεπτεμβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 197 της 26. 7. 1988, σ. 16.

(3) ΕΕ αριθ. L 173 της 1. 7. 1986, σ. 65.

(4) ΕΕ αριθ. L 131 της 27. 5. 1988, σ. 37.

(5) ΕΕ αριθ. L 202 της 27. 7. 1988, σ. 39.